Igors Linga

Biogrāfija

12 gadu vecumā Igors sāk interesēties par tā laika aktuālo mūziku un veidot savu ierakstu kolekciju. Tai pašā laikā sāk apgūt basģitāras spēles pamatprincipus.
1982. gadā kopā ar ģitāristu Gintu Solu dibina panku grupu Jūras mēsli, kurā sāk spēlēt sitamos instrumentus, dziedāt un rakstīt dziesmu tekstus.
Pēc gada grupai kā dziedātājs pievienojas Igora draugs Vilnis Linužs un grupa maina nosaukumu uz Dzelzs Ceļš.
Igors grupu pamet 1984. gadā un pēc sava skolas biedra Viestura Graždanoviča uzaicinājuma pievēršas kino amatieru kustībai. Igors, kā galvenais varonis, nofilmējas Viestura filmā, un pēc filmas labiem panākumiem abi nolemj turpināt sadarbību.
Tā paša gada vasarā viņi sāk darbu pie filmas Sāga, kurai Igors ir scenārija autors un režisors. Filmā piedalās Igora draugi, grupa Ārprāc (vēlāk Zig Zag) un Dzelzs Ceļš. Šo filmu, finanšu trūkuma un radošās krīzes dēļ, Igors ar Viesturu nespēj pabeigt.
Uz gadu filma iegulst Latvijas Zinātņu Akadēmijas kinoamatieru studijas plauktos.
1985.gadā studijas vadītāja Marika Vidiņa uzfilmēto materiālu parāda kino režisoram Jurim Podniekam, kurš tobrīd filmē dokumentālu filmu par jauniešiem Vai viegli būt jaunam? un meklē filmas varoņus, kā arī interesantus materiālus filmai.
Juris uzrunā Igoru un piedāvā palīdzēt pabeigt filmu Sāga ar norunu, ka drīkstēs tās materiālus izmantot savā filmā un filmēt Sāgas filmēšanas norises. Tā Igors kļūst par tā laika ievērojamākās dokumentālās filmas vienu no varoņiem.
Šī filma ļoti ietekmēja turpmāko Igora karjeru un radošo darbu.
No 1986. gada līdz 1988. gada rudenim Igors strādā Rīgas kinostudijā par galdnieku, mākslinieka asistentu, dokumentālo filmu administratoru un režisora assistentu.
No 1988. gada līdz 1991. gadam strādā par režisoru un producentu Latvijas Reklāmas aģentūrā. Šeit arī rodas iespējas sākt filmēt pirmos mūzikas videoklipus, izmantojot profesionālo tehniku. Top videoklipi grupas Linga dziesmām "Krodziņš" un "Nāc dejot", kā arī 
Remix "Uz veselību!".
1988. gadā Igors uzņem muzikālu filmu "Thus Spoke The City" (Tā runāja pilsēta), kurā piedalās grupas Odis, Opus Pro, Jumprava, Linga, Jauns Mēness un Imants Vanzovičs. Strādājot pie šīs filmas, Igors iepazīstas ar Aigaru Graubu no grupas Jumprava, un abi nolemj nākamās filmas veidot kopā. Nakamajā muzikālajā filmā "Rock'n'Roll in Baltic" Aigars, lai tuvāk iepazītu kino industrijas specifiku, strādā kopā ar Igoru kā režisora asistents. “Rock'n’Roll in Baltic” ir filma, kurā piedalās aktuālākās 1991. gada grupas no Baltijas: Tango, Pete Anderson & The Archives, Linga, Jauns Mēness (Latvija), Bix, Foje, UTV (Lietuva) un Röövel Ööbik, Rock Hotel, Ultima Thule, Just Knud Qvikstad (Igaunija). Filma tiek izrādīta Latvijas, Lietuvas, Igaunijas un Dānijas televīzijās.
1991. gadā Igors Linga un Aigars Grauba kā režisori kopā ar zviedru teātra režisoru Hansu Bertilsonu sāk darbu pie spēlfilmas "Drosme nogalināt" scenārija. Tas tiek rakstīts pēc zviedru dramaturga Larsa Norēna darba "Courage To Kill" motīviem. Galvenās lomas filmā spēlē Armands Reinfelds, Uldis Norenbergs un Maija Jevhuta. Lai varētu šo filmu veidot, Igors ar Aigaru dibina uzņēmumu "Starp Eiropu un Honkongu".
Filma tiek pabeigta 1993. gadā un tā ir pirmā Latvijas filma ar Stereo Dolby Surround skaņas celiņu.
1995. gadā Igors pievienojas Picca TV komandai, kur iepazīstas ar Andreju Ēķi, ar kuru kopā nofilmē TV humora seriālu "Pelikāns".
1996. gadā Igors jaunajā televīzijā LNT sāk veidot Mūzikas Ziņas.
1997. gadā kopā ar brāli Gvido Lingu, apvienojot raidījumu “Latvijas Top 10” ar “Mūzikas Ziņas”, izveido raidījumu “Latvijas Mūzikas Stunda”. Šo raidījumu LNT translē katru darba dienu 15:30 un to vada Dagmāra Legante, Māris Grigalis un Gvido Linga.
Raidījums sastāv no mūzikas video klipiem, koncertiem, mūzikas ziņām un grupu intervijām. Mūzikas ziņas sāk taisīt Prāta Vētra fanu kluba aktīva dalībniece Guna Zučika.
1997. gadā Igors Linga sadarbībā ar Mustang Jeans pārstāvjiem Latvijā iekļauj LNT programmā populārā mūzikas kanāla VIVA veidotos raidījumus JAM ar starptautiskās popmūzikas lielākajām zvaigznēm.
2000. gadā Igors Linga un Gvido Linga kopā ar domubiedriem izveido muzikālu projektu LNT Mūzikas Video, kura ietvaros tiek organizēti lieli koncerti, apbalvošanas ceremonijas, finansēti mūzikas videoklipi un ar skatītāju piedalīšanos noteikti pašmāju gada labākie mūziķi, dziesmas un mūzikas videoklipi. Projekts beidz pastāvēt 2005. gada janvārī.
2006. gadā Igors Linga un Gvido Linga izveido Latvijas mūzikas TV kanālu ar nosaukumu Mūzikas Video Kanāls, kurā 24 stundas diennaktī tiek pārraidīti Latvijā radīti mūzikas video klipi un koncerti. No 2007.gada šo kanālu sāk retranslēt Lattelecom ITV un šobrīd to retranslē gandrīz visi Latvijas kabeļoperatori.
2010. gadā Mūzikas Video Kanāls izveido vēl vienu latviešu mūzikas TV kanālu Latvijas Šlāgerkanāls.

Personīgā dzīve

Igora Lingas jaunākais brālis Gvido Linga ir mūziķis, grupas Linga izveidotājs.